DIRECȚIA GENERALĂ BIODIVERSITATE

Nr. înreg.: DGB/121284/01.02.2023

**REFERAT DE APROBARE**

Prezentul proiect de ordin stabileşte derogarea pentru capturarea, transportul și eliberarea unor exemplare de zimbrii (*Bison bonasus*) în baza procedurii de acordare a derogărilor de la măsurile de protecţie strictă a speciilor de floră şi faună sălbatică, prin a cărui implementare se doreşte un impact pozitiv asupra stării de conservare a habitatelor naturale şi a speciilor sălbatice de floră şi faună protejate, totodată încurajându-se cercetarea ştiinţifică.

Autoritatea publică centrală pentru protecţia mediului acordă derogări, cu avizul prealabil al Academiei Române, cu condiţia să nu existe o alternativă acceptabilă, iar măsurile derogatorii să nu fie în detrimentul menţinerii populaţiilor speciilor respective într-o stare de conservare favorabilă în arealul lor natural şi numai în anumite situaţii.

Derogările nu se acordă dacă există riscul ca acestea să aibă un impact negativ semnificativ de ordin calitativ sau cantitativ asupra populaţiei care face obiectul derogării.

Conservarea durabilă a speciilor de faună sălbatică, în conformitate cu prevederile Directivei “Habitate”, este o prioritate majoră în strategia autorităţii publice centrale pentru protecţia mediului, iar în acest sens sunt necesare o serie de măsuri concrete.

Unul dintre principalele obiective din planurile de management şi de acţiune pentru speciile de faună sălbatică este controlul populaţiilor prin stabilirea unui management flexibil în funcţie de mărimea populaţiilor, interacţiunea acestor specii cu populaţia umană şi cu alte specii domestice şi sălbatice.

La baza elaborării prezentului ordin au stat prevederile art. 38 alin. (2) din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice aprobată cu completări şi modificări prin Legea nr. 49/2011, cu modificările și completările ulterioare şi ale Ordinului ministrului mediului şi al ministrului agriculturii, pădurilor şi dezvoltării rurale nr. 203/14/2009 privind procedura de stabilire a derogărilor de la măsurile de protecţie a speciilor de floră şi faună sălbatică.

Derogarea se acordă Asociației WWF România. Exemplarele se vor reloca în zona proiectului Life18 Nat/RO/001082 implementat de Fundația Conservation Carpathia în ROSCI0122 Munții Făgăraș, ca urmare a producerii de conflicte în mod constant. Aceste exemplare au început să frecventeze zone locuite încă din primăvara anului 2022, producând daune substanțiale culturilor agricole și livezilor din Comuna Cornereva, jud. Caraș- Severin. Fundația Conservation Carpathia deține atât echipamentul și facilitățile necesare relocării animalelor (țarcurile de aclimatizare fiind localizate la distanță mare față de localități), cât și personal calificat pentru implementarea de activități specifice procesului de reintroducere a zimbrilor și monitorizarea acestora după eliberarea în sălbăticie.

Asociația WWF România a solicitat urgentarea procedurii pentru tranchilizarea și relocarea celor 3 masculi de zimbru, deoarece aceștia au produs și continuă să producă pagube importante în zonă. Au fost folosite până în prezent toate modalitățile de alungare legale, dar acestea nu au reușit să ducă la îndepărtarea celor 3 masculi.

Ținând cont de precizările anterioare, considerăm oportună respectarea prevederilor *art. 7 alin. (13) din Legea 52/2003 privind transparența decizională în administrația publică, republicată, astfel* *“prin excepţie de la prevederile alin. (2), în cazul reglementării unei situaţii urgente sau a uneia care, din cauza circumstanţelor sale excepţionale, impune adoptarea de soluţii imediate, în vederea evitării unei grave atingeri aduse interesului public, proiectele de acte normative se supun adoptării şi anterior expirării termenului prevăzut de respectivul alineat”.*

Având în vedere cele menționate anterior, propunem spre aprobare prezentul proiect de ordin.

**Director General**

**Daniela DRĂCEA**

 Elaborat: Antonia OPRIȘAN

 Consilier, Direcția Generală Biodiversitate